AfriForum mag appelleer teen Kill the Boer-uitspraakJulius Malema, leier van die EFF. (Foto: EFF) Die burgerregtegroep AfriForum sit sy stryd voort om die lied “Kill the Boer” tot haatspraak te laat verklaar nadat die Gelykheidshof verlof aan hom toegestaan het om teen die uitspraak te appelleer. Regter Edwin Molahlehi het verlede maand beslis dat die dreunsanglied nie haatspraak is nie en hy het AfriForum se aansoek teen Julius Malema en die EFF met koste van die hand gewys. Die regter het bevind dat AfriForum nie voldoende bewyse kon lewer dat die lied geweld veroorsaak het en gevolglik op haatspraak neerkom nie. Hy het ook gesê dat die sing van die lied nie plaasmoorde op wit mense aanhits nie en dat die lied nie letterlik opgeneem moet word nie. Ernst van Zyl, veldtogbeampte vir strategie en inhoud by AfriForum, sê die saak is van groot belang omdat ŉ duidelike boodskap gestuur moet word dat ŉ dreunsang wat geweld aanhits, onaanvaarbaar is en gevolge sal inhou. “Vandag se beslissing is slegs ’n enkele tree vorentoe in AfriForum se groot stryd teen geweldaanhitsing teen boere en minderheidsgroepe. Ons sal alles in ons vermoë doen om te verseker ons verslaan hierdie gevaarlike, haatlike gedrag,” sê Van Zyl.